**ОБРАЗЛОЖЕЊЕ**

**I. УСТАВНИ ОСНОВ ОСНОВ ЗА ДОНОШЕЊЕ ЗАКОНА**

Уставни основ за доношење предложеног закона садржан је у одредби члана 180. став 3. Устава Републике Србије, којом је утврђено да се одборници скупштина јединица локалне самоуправе бирају на период од четири године, у складу са законом.

**II. РАЗЛОЗИ ЗА ДОНОШЕЊЕ ЗАКОНА И ОБРАЗЛОЖЕЊЕ**

**ПОЈЕДИНАЧНИХ РЕШЕЊА**

Према важећим законским решењима потписе бирача који подржавају изборне листе за одборнике у скупштинама градова, односно општина могу оверавати само јавни бележници. Изузетак је предвиђен за градове и општине за које нису именовани јавни бележници, где потписе могу оверавати основни судови, судске јединице, пријемне канцеларије основних судова, као и општинске, односно градске управе. Види члан 29. Закона о оверавању потписа, рукописа и преписа („Службени гласник РС”, бр. 93/14, 22/15 и 87/18) у вези са чланом 23. став 3. Закона о локалним изборима („Службени гласник РС”, бр. 129/07, 34/10 – УС, 54/11, 12/20 и 16/20 – аутентично тумачење).

Предстојећи локални избори одржавају се након укидања ванредног стања проглашеног у Републици Србији 15. марта 2020. године због спречавања ширења заразне болести COVID-19. Иако је ванредно стање укинуто и даље се препоручује поштовање одређених правила понашања која се односе на потребу физичког дистанцирања између људи, а која имају за циљ заштиту становништва од заразне болести COVID-19. У условима у којима се препоручује поштовање таквих правила понашања, знатно је отежано прикупљање и оверавање потписа бирача у обиму (30 потписа по предложеном кандидату на изборној листи, односно 200 потписа у јединицама локалне самоуправе које имају мање од 20.000 бирача) и роковима (15 дана пре дана одржавања избора) које прописује Закон о локалним изборима. Имајући у виду изложено, постоји потреба да се омогући да поред јавних бележника, потписе бирача којима се подржава одређена изборна листа оверавају и општинске, односно градске управе. Предложеним законским изменама омогућује се да општинске, односно градске управе могу оверавати потписе бирача који подржавају изборну листу у свим градовима и општинама, како оним где су именовани јавни бележници, тако и тамо где јавних бележика нема. Основни судови, судске јединице и пријемне канцеларије основних судова и даље могу да оверавају потписе бирача која подржавају изборну листу, али само у оним градовима и општинама где нема јавних бележника. Повећањем броја овлашћених оверитеља се предупређује опасност да дође до већих окупљања изборних актера и активиста, превеликог броја лица у прoсторијама и испред просторија надлежних органа, што свакако не би било пожељно, с обзиром на то да је и даље потребно предузимати мере против ширења заразне болести COVID-19.

Основно решење у предлогу закона управо се стога и састоји у томе што се предвиђа да сваки потпис којим се подржава изборна листа мора бити оверен код јавног бележника или у општинској, односно градској управи, а у градовима и општинама за које нису именовани јавни бележници у основном суду, судској јединици, пријемној канцеларији основног суда или општинској, односно градској управи (члан 1. Предлога закона).

**III. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**IV. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА**

**ПО ХИТНОМ ПОСТУПКУ И СТУПАЊЕ ЗАКОНА НА СНАГУ**

**ПРЕ ОСМОГ ДАНА ОД ДАНА ОБЈАВЉИВАЊА У**

**„СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Предлаже се доношење закона по хитном поступку како би се отклониле могуће штетне последице по здравље људи и по рад органа и организација, посебно у спровођењу предстојећег изборног процеса.

Из истих разлога предлаже се ступање закона на снагу даном његовог објављивања у „Службеном гласнику Републике Србије”.